Käteeni osui ruotsalainen ratsastuslehti. Lehdessä koko aukeaman kokoinen artikkeli ihmetteli, miten miesten sukukalleudet mahtuvat kireisiin ratsastushousuihin. Suurta huolta tuntui ruotsittarissa herättävän myös se, että miesten lisääntymiskyky säilyy ja pelit toimivat kriittisten paikkojen tömähdellessä toistuvasti satulaan.

Lehdessä ”asiantuntijat” arvioivat ratsastuksen mahdollisesti miehisyydelle aiheuttamia vahinkoja ja opastivat oikeanlaisten housujen ja kalsareiden käyttöön.

Kummassa lahkeessa

Miten munat ylipäänsäkään mahtuvat housuihin? Itse en ole kai koskaan oikeasti miettinyt koko asiaa. Meikäläisellä saattaa olla niin pikkuinen, että se ei roiku kummassakaan lahkeessa. Tai sitten se on sopivan kokoinen asettumaan kumpaan tahansa.

Enemmänkin pohdituttaa kassien sijoittelu. Nehän roikkuvat vähän kiusallisesti siinä alapuolella. Ruotsalaislehdessä pohdittiinkin ehkä enemmän kivesten hyvinvointia, kuin itse hepin heiluvuutta. Senhän voi kireissä ratsastusreleissäkin muljauttaa jompaankumpaan lahkeeseen.

Narustringit

Kerran tuli puhetta naisten alusvaatteiden soveltuvuudesta ratsastukseen. Meillä asuva Korkeampi Olento oli lähdössä tyttöporukalla 100 kilometrin ratsastusvaellukselle. Ladyt puhuivat keskenään, ettei pikkuisia narustringejä kannata laittaa reissuun jalkaan. Kuulemma pitkillä ratsastusmatkoilla ne saattavat inhottavasti hangata… sieltä.

Parhaat alushousut

Jos jäi vaivaamaan, miten ratsastus ja miehiset sukukalleudet sopivat yhteen, niin voin kertoa vain omista kokemuksistani. Ensinäkin: löysät bokserit ovat huonot. Harjoitusravin aikana lyhyet lahkeet saattavat nousta ja Se Pikkuinen kurkistaa lahkeesta. Tässä askellajissa lantio liikkuu tiukasti satulassa edes takaisin. Ulos kurkkaava mieheys saattaa hankaantua. Ja tämä ei ole sitä mielihyvää tuottavaa ”hankausta.” Parhaat ovat siis alushousut, jotka pitävät paikat tiukasti paketissa.

Inhottavamaa on tumpsahtaminen satulan kovaa etukaarta vasten. Joskus on hevonen pysähtynyt estettä lähestyttäessä äkkiarvaamatta. Ukko on tässä vaiheessa irti satulasta valmiina hyppäämään. Kun vauhti loppuu, ratsastaja ja sukukalleudet pamahtavat vauhdilla satulaan. Silmissä vain säkenöi ja hetken aikaa mies hevosen selässä on kaksin kerroin. Onneksi tämä on tapahtunut vain pari kertaa. Vehkeet tuntuvat toimivan edelleen. Toivottavasti tömähdyksistä ei ole haittaa lisääntymiskyvylle.

Miltähän tämä tuntuu naisratsastajista?

Lähteet: YLE Lahti / Heikki Ahonen